
1. Bevezető 

Az EU környezetpolitikája

Az EK Környezeti Politikáját a Tagállamok Állam- és Kormányfői által az 1972- es Párizsi Csúcskonferencián kiadott Nyilatkozata indította el, amely hangsúlyozta, hogy a gazdasági növekedés nem öncélú, annak az életminőség és az életszínvonal javítását kell eredményeznie. Következésképpen, az Európai eszméhez illően különös figyelmet kell szentelni a kézzel nem fogható értékeknek és a környezet védelmének, olymódon, hogy a haladás valóban az emberiség szolgálatába állítható legyen. Az Állam-és Kormányfők felhívására a Bizottság kidolgozta a Közösség első Környezeti Akcióprogramjának tervezetét, amelyet a Tanács és a Tagállamok kormányainak képviselői 1973-ban fogadtak el. Az Akcióprogram fogalmazta meg a Közösség Környezeti Politikájának céljait és alapelveit, s határozta meg a Közösségi szintű tevékenység területeit. Az itt megfogalmazott célok és alapelvek ma is érvényesek, a Közösség Környezeti Politikájának fejlődése során azonban elmélyültek és kibővültek, s közülük a legfontosabbak a Római Szerződés módosítása során a Közösség alapokmányának is részeivé váltak. 
A Környezeti Akcióprogramok a Közösség Környezeti Politikájának keretét adják, a Közösség környezeti tevékenységének a Római Szerződés 1987-es módosításáig (Egységes Európai Okmány) kizárólagos bázisául szolgáltak. Jelenleg a 6. környezetvédelmi akcióprogram az irányadó, melyet a 2001-2010 közötti időszakra dolgoztak ki. Az Akcióprogramban megfogalmazott alapelvek a Tagállamok Környezetvédelmi Miniszterei által kidolgozott általános alapelvekre épülnek, így tükrözik a nemzeti környezeti politikai preferenciákat, s a közös politika alapelveiben való megegyezést.
Alapelvek:

· Magas szintű környezetvédelem elve   

· Elővigyázatosság elve 

· Megelőzés elve
· A „szennyező fizet” elv
· Integrálás alapelve  

· Partnerség elve

· A fenntartható fejlődés elve
A 2001-2010 közötti időszak környezetvédelmi politikáját és megvalósítandó céljait a hatodik cselekvési program határozza meg. Kiemelt területei: 

· éghajlatváltozás: az éghajlati változásokat kiváltó okok csökkentése (új energiaforrások arányának növelése)   

· természeti és biológiai sokféleség megőrzése   
· környezet-, és egészségvédelem: az egészséget fenyegető hatások elleni küzdelem, a veszélyekről való tájékoztatás (vegyszerek használata, élelmiszerbiztonság, járványok kitörése)   
· fenntartható erőforrás-használat és hulladékgazdálkodás: természeti erőforrások felelősségteljes kezelése 
A Fenntartható fejlődés
A fenntartható fejlődés az emberiség, az egyes emberek és társadalmak közvetlenül vagy a gazdaság révén szükségleteik kielégítése érdekében természetes környezetükből veszik el azokat a javakat, amelyeket a földi rendszer létezése óta felhalmozott. A fenntarthatóság biztosítása azt kívánja tőlünk, hogy a jelen és jövő generációk létfeltételeihez szükséges természeti és épített környezet minőségét, értékeit megőrizzük. Ettől a rendszertől az ember annyit és olyan körülmények között vehet el, hogy ne sértse saját létkielégítésének jövőbeli esélyeit. A fenntartható fejlődés célja mindezek értelmében az emberi társadalom fenntartása. 

Ebben a feladatban a környezet feltételként jelenik meg, amely azt jelenti, hogy addig a mértékig használhatjuk természetes környezetünk erőforrásait, amíg nem sértjük annak megújulási lehetőségét. A gazdaság a társadalom fenntartásának és ezen keresztül a környezet használatának eszköze. Ezt az eszközt bölcsen, a társadalom hasznára, a környezet sérelme nélkül kell használnunk. 

A klímaváltozás kockázata két módon jut érvényre: egyfelől visszafordíthatatlan vagy csak igen nagy erőfeszítésekkel korrigálható veszteségeket okoz (emberi egészségkárosodás/többlethalálozás, pótolhatatlan biodiverzitás csökkenése, módosuló hidrológiai ciklus stb.), másfelől tekintélyes anyagi erőforrásokat (védekező, helyreállító tevékenységek növekvő ráfordításai) von el a további fejlődéstől-fejlesztésektől. Ezért a növekvő klímaváltozás korunk egyik legfenyegetőbb, un. fenntarthatatlan folyamata. A klímaváltozás elleni védekezés, valamint az ahhoz történő kényszerű alkalmazkodás egyik leghatékonyabb rendezőelve a manapság világszerte és hazánkban is egyre nagyobb figyelmet keltő fenntartható fejlődés (a továbbiakban: FF) gyakorlata.

A fenntartható fejlődés, olyan fejlődési-fejlesztési folyamatok együttese, amely az életminőség hosszú távú, egyenletesen biztosítható javulását szolgálja az adott ökológiai keretek között. Ezért a természeti erőforrásokkal, a környezettel való fenntartható gazdálkodásnak együtt kell érvényesülnie a jólét elérését, megtartását elősegítő gazdasági fejlődéssel, valamint a szociális esélyegyenlőség folyamatos növelésével - a FF fogalmában tehát a gazdasági, társadalmi fejlődést egységben kell értelmezni az ökológiai fenntarthatósággal (Szlávik 2004). Mára a fenntarthatóság jelentősége a nemzetközi és nemzeti intézmények célkitűző és tervező-stratégiai tevékenységében olyan domináns szerepet tölt be, hogy joggal említhetjük a XXI. század elejének „civilizációs fordulataként”.
Az EU a tagállamok mellett felkért társult országokat is, hogy az EU stratégiával összhangban készítsék el saját stratégiájukat. A Bizottság a fenntartható fejlődés stratégiáját meghatározó alapelvekről szóló, 2005-ben született deklarációja szerint az Unió elkötelezett a fenntartható fejlődés mellett, amely minden politikáját és cselekedetét meghatározza. Az Unió megújított Fenntartható Fejlődés Stratégiájának jóváhagyása a 2006. júniusi Európai Tanács napirendjén szerepelt. 

1992-ben Rio de Janeiróban rendezett ENSZ Környezet és Fejlődés Konferencián elfogadott „Agenda 21” program („LA 21”) értékelése kapcsán fogalmazódott meg a fenntartható fejlődés helyi, lokális programja. 

Ezzel a modellel - általános „receptúrával” - a cél az, hogy elveket (vezérfonalat) fogalmazzon meg a helyi önkormányzat(ok), valamint a helyi lakosok, közösségek számára a fenntarthatóság tennivalóinak, helyi programjának kidolgozása, megvalósítása érdekében. 

A „Local Agenda 21” program az általános érvényű fenntartható fejlődés konkrét, gyakorlati megvalósítását a helyi adottságok, érdekek alapján, az önkormányzat és a helyi lakosok, közösségek széleskörű együtt munkálkodásával javasolja folytatni. Az alapfeladat itt a helyi hatáskörben befolyásolható fejlődés (beruházások, fejlesztések, felújítások, intézkedések, szabályozás stb.) olyan irányú alakítása, amely mind jobban előtérbe helyezi „a helybeni” életminőség, környezeti állapot javítását, valamint a helyi erőforrások - talaj, vízkészlet, energia, emberi- és jövedelemtermelő erőforrások stb.- tartamos, azaz nem kimerítő kiaknázását. További fontos elvárás, hogy valamennyi nem helyi erőforrásra támaszkodó, de helyi felhasználásban szerepet játszó beruházó-fejlesztő, termelő-szolgáltató- és fogyasztó törekedjen a fenntarthatóságot figyelembe vevő megoldások, eljárások igénybe vételére, szokások kialakítására. Ennek megvalósíthatóságát a megfelelő politikai akarat megléte és helyi társadalmi-közösségi kultúra jellege együttesen szabja meg és egy racionális tervezési folyamat útján kimunkált stratégia foglalja rendezett keretbe. 

A Fenntartható Fejlődés Nemzeti Stratégia (FFNS) globális összefüggéseket is tükröző, nemzeti szintű prioritásai és fókuszai - az előzőekkel is összefüggésben - a következők: 

· a gazdaság anyag- és energiaigényességének racionalizálása;

· a fenntarthatatlan társadalmi folyamatok kezelése és szabályozása;

· környezeti rendszerek fenntartható hasznosítása.

A fenntartható fejlődés környezeti szempontjainak figyelembe vétele az Európa Terv keretében benyújtott pályázatnál: 

Az Európa Terv projektjeinek tervezésekor javasolt eljárás a környezeti fenntarthatóságra történő hivatkozás és az azt szolgáló tervezett, gyakorlati törekvések bemutatása: ezért a pályázónak a környezeti fenntarthatóság elvének érvényesítését a pályázati dokumentáció egészében (célok, tevékenységek és eredmények stb.) érvényre kell juttatnia. A környezeti fenntarthatósággal kapcsolatos tevékenységét összefoglalóan is értékelnie kell a pályázati adatlap megfelelő pontjaiban. A Fenntartható fejlődés reális és ténylegesen érvényesíthető szempontjainak pályázatba történő megfelelő beépítése így “versenyelőnyt” jelent a pályázat elbírálása során.

A bemutatott elvek alapján Martfű Város Önkormányzata elkészítette a Környezeti Fenntarthatósági Tervét, azért hogy települési szinten hozzájáruljon a természeti és épített környezet védelméhez, a környezeti erőforrások fenntartásához és, hogy a helyi programokat dolgozzon ki, illetve az ezzel kapcsolatos tennivalókat, a helyi problémákra alapozva. 

2.  Környezeti és környezetvédelmi helyzetkép 

A környezetvédelmi program megalapozásához szükséges a környezeti állapot felmérése, a kialakult helyzet értékelése a problémák azonosításához és jellegük, súlyosságuk, megoldási lehetőségeik megítéléséhez. 

Meg kell vizsgálni, hogy a város általános rendezési terve tartalmaz-e környezetvédelmi munkarészeket. Ezek, valamint a környezetminőségi adatok, fejlesztésekkel összefüggő információk jó hátteret szolgáltatnak a helyzet-értékeléshez, a megoldást igénylő problémák azonosításához.

2.1.  A környezeti elemek állapota

2.1.1. Levegő 

Magyarország levegőminőségi helyzete – az utóbbi évtizedekben, a nagy mennyiségben kibocsátott „hagyományos” légszennyező anyagok emissziójának csökkenése ellenére – sok területen még mindig nem kielégítő. Általánosságban elmondható, hogy levegő minőségét a természeti tényezők mellett (talajviszonyok, uralkodó szélirány, csapadék, stb.) elsősorban a mező- és erdőgazdálkodás, az ipar- és szolgáltatóipar, a közlekedés, valamint a lakossági tüzelés határozza meg.
A 4/2002. (X. 7.) sz. KvVM rendeletet a „Légszennyezettségi Agglomerációk és zónák kijelöléséről” 1. sz. melléklet 10. pontja és a 2. sz. mellékletben foglaltak alapján Martfű az alábbi légszennyezettségi zóna kategóriába tartozik, ahol
· a kén-dioxid: F, 

· a nitrogén-dioxid F, 

· a szén-monoxid F, 

· a szilárd (PM10) E, 

· a benzol F 
zónacsoportba tartozást jelent.
Az A-tól F-ig javuló minősítést jelző besorolás szerint a térség országos és nemzetközi (EU) viszonylatban a kevéssé szennyezettek közé tartozik. Az F kategória, olyan terület, ahol a légszennyezettség az alsó vizsgálati küszöböt nem haladja meg, az E csoport esetében pedig a légszennyezettség egy vagy több légszennyező anyag tekintetében a felső és az alsó vizsgálati küszöb között van.

A nyári félévben esetenként a levegő portartalma túllépheti a határértéket. A helyzet javítását, az utak burkolatának javítása (településen az utak aszfalt réteggel burkoltak, a másod aszfalt réteg kialakítása szükséges), továbbá a központi parkok felújítása, valamint a fásítás-parkosítás eredményezheti. A parlagon hagyott területeken a gyomnövények pollenjei szennyezhetik a levegőt.

A településen nyilvántartott légszennyező telephely a Bunge Zrt. és a Tisza Ipartelep. A levegő-tisztaságvédelmi jogszabály által előírt határértéket nem haladja meg a szennyező anyagkibocsátás. 
A Bunge Zrt. 2002-2005 között kutatási fejlesztési programot indított a megfelelő technika kifejlesztésére. Ennek eredményeként átalakításra kerültek a tüzelőberendezések, amellyel elérték, hogy a maghéj tökéletesebb elégetése mellett kevesebb (határérték alatti) CO-ot bocsássanak a levegőbe.

A Tisza Ipartelepen működő cégek tevékenysége során levegő terhelést okozó szennyezőanyagok:
- a cipőipari ragasztók, lakkok oldószerei,

- a fűtési energiát biztosító gázkazánok CO és NOx 
- a jellemzően kismértékű járműforgalom

Levegőtisztaság védelmi bírság kiszabására az elmúlt 7 évben nem került sor az Ipartelepen.

A Tisza Joule Kft. 1999-2000 közötti időszakban végrehajtotta a Tisza Ipartelep hőenergetikai rendszerének forrásoldali rekonstrukcióját,(I- II. ütem), melynek során a szén és olajtüzelésű távhőellátást termálvíz hasznosításra alapozott, decentralizált gáztüzelésű hőellátó rendszer váltotta fel. A káros anyagkibocsátás ezáltal jelentősen lecsökkent.

Martfűn a közlekedésből származó légszennyezés a közepes forgalom miatt nem számottevő. A mezőgazdasági járművek mozgása tavasztól őszig kismértékben jellemző. Tömegközlekedési eszköz a távolsági busz, és vasút.

A belterületi állattartást a 22/2004.(IX.17.) számú önkormányzati rendelet szabályozza. A város területén számottevő belterületi állattartás nincs, így nem okoz különösebb problémát az állattartásból eredő bűz hatás. 
A település rendelkezik kiépített gázvezetékkel. A lakosság növekvő vezetékes gázhasználatának eredményeként, a fosszilis eredetű anyagok tüzeléséből eredő légszennyezés jelentős mértékben csökkent.
A biológiai eredetű légszennyezők közül legjelentősebb a parlagfű allergizáló hatása, gondoskodni kell a szervezett és hatékony irtásáról.

2.1.2.Vizek 

2.1.2.1. Felszíni vizek

Martfű város a Tisza folyó bal partján helyezkedik el a vízfolyás 309,8-302,3 fm szelvénye között. A város fejlődésének szempontjából kiemelkedő fontosságú a Tisza közelsége. 
A Közép- Tisza Vidéki Környezetvédelmi Természetvédelmi  és Vízügyi Felügyelőség 2008-ban, illetékességi területére készített környezetállapot értékelése alapján, a Tisza folyó vízminősége minden komponens tekintetében a II. –III. osztálynak megfelelő értéktartományban található, vízminősége „jó víz” és „tűrhető víz” minősítés közé helyezhető.

A felszíni vízfolyásokra a tavaszi zöldár a jellemző, a legkisebb vízállásokat pedig a késő nyári és őszi/téli hónapokban mérik. 
Martfű bel-és külterülete a cibakházi 65.a. belvíz öblözetbe tartozik. A terület belvizeinek befogadója a K-i részen a Harangzugi I-c belvízcsatorna, D-en és Ny-on a Cibakháza- Martfű belvízelvezető Zsófia- halmi csatorna.

A felszíni vizekkel kapcsolatos jelentős problémák:
A településen jelentős károkat okozott és továbbra is okozhat az ár- és a belvíz. A 2006 tavaszán kialakult rendkívüli árvíz, s a kialakult belvíz következtében egy külterületi ingatlan teljes bontása vált szükségessé. A gát megerősítése és az árterek folyamatos karbantartása elengedhetetlen feladat. 
A városban keletkező szennyvizek tisztítás után a Tisza folyóba kerülnek bevezetésre. A települési szennyvíztisztító mellett az iparterületek külön, a saját technológiájuknak megfelelő szennyvíztisztító rendszerekkel rendelkeznek. A települési szennyvíztisztító telep évek óta túlterhelt.

2.1.2.2. Felszín alatti vizek

Martfű város területén két hévíz kút található. Az 1100 m talpmélységű kútra telepített vízmű rendeltetése a strandfürdő ellátása. E kút vize gyógyvíz minősítéssel rendelkezik. A másik 1200 m talpmélységű hévízkút a Tisza Ipartelepen található, mely az ipartelepen lévő épületek fűtését szolgálja.
A város lakossága vízigényének kielégítése 6 db mélyfúrású kúttal biztosított. Jelenleg a kutakból 3 db üzemel. Jelentős problémát okoz az ivóvíz magas arzén tartalma, emiatt egy kút tartalékként szerepel. A magas arzén tartalom csökkentése pályázati forrás felhasználásával érhető el.
2.1.3. Szennyvizek kezelése és elvezetése 

A településen 1992-ben kezdett kiépülni a szennyvízhálózat, mely 62.720 m gyűjtőcsatornából és nyomóvezetékből áll. A településen keletkező szennyvíz mennyisége éves szinten 111.000 m3.

Azoknál a lakásoknál, ahol nincs szennyvízelvezetés, a szennyvízelhelyezése zárt szennyvíz tározóba történik. Ezeket a főleg szociális jellegű szennyvizeket összegyűjtik és szippantó kocsival a szennyvíztisztító telep szippantott szennyvíz fogadó műtárgyába szállítják.
Problémát jelent, a településellátó szervezet üzemeltetésében lévő városi szennyvíztisztító telep túlterheltsége. Az önkormányzat új szennyvíztisztító telep építését tervezi, melyhez a szükséges földterületet 2006-ban megvásárolta. Az új szennyvíztisztító telep megépítésével lehetővé válik a belterületről külterületre kihelyezni a nagyobb kapacitással bíró telepet.
2.1.4. Talaj
Martfű a Szolnok-Túri sík magasabb fekvésű, löszszerű üledékkel fedett hordalékkúp-síkságának peremén fekszik. Ez a terület délnyugaton az alacsony, ártéri szintű Dél-Tisza-völggyel, nyugaton a szintén ártéri szintű Szolnoki-ártérrel határos, északon pedig a Tiszazug kistáj határolja. A terület átlagos magassága 85 m Bf-i körül van.
A térség talajadottságai változóak. Az egykori Tiszamedreket az öntés és réti anyagtalaj jellemzi. A mély fekvésű részeken, nyáron keménnyé aszalódó szikes löszhátakat, benne udvarnyi szikfoltokat találunk. A városhoz közvetlenül kapcsolódó Zsófia nevet viselő városrészen gyümölcsültetvények, konyhakertek díszlenek.
A tiszaparti ártéri erdők a vezsenyi természetvédelmi területhez tartoznak, úgymint a túlsó parton lévő, a mentetlen részen kialakult nagyobb kiterjedésű ártéri erdők, melyek jó néhány ritka madárfajnak biztosítanak fészkelési lehetőséget.

2.1.5. Természetvédelem 

Napjainkban egyre hangsúlyosabban vetődik fel a természeti adottságok humán értékei használatának igénye, a természetes élőhelyek, tájképi értékek védelmének szükségessége, természetközeli állapotuk hosszú távú fenntartásának követelménye. Egyszerre kell a hasznosítás és a megőrzés – egyszóval a környezetgazdálkodás – szempontjait úgy ütköztetni, összehangolni, hogy a természeti adottságok és értékek, mint a közösség tulajdona, hosszú távon megmaradhasson, megújulhasson és szolgálhassa utódaink örömét és érdekeit. A fenntartható fejlődés elvét kell szem előtt tartani.

A város bővelkedik védett természeti értékekben, ez a Tisza természetes vizes élőhelyeiből adódik. A település a Hortobágyi Nemzeti Park Igazgatóság területén található. A Tisza teljes hullámtere a Közép– Tiszai Tájvédelmi Körzet része, mely országos jelentőségű védett terület.
Az 1996. évi LIII. tv. 23.§ (2) bekezdése alapján a láp, forrás, szikes tó, barlang, víznyelő, földvár, kunhalom a törvény erejénél fogva – védetté nyilvánítás eljárás nélkül – ex lege védett. A kunhalmok tájvédelmi szempontból különleges antropogén eredetű értéket képviselnek. Az egykoron vízjárta alföldi táj gyakori velejárója a környezetéből 5-10 m-rel kiemelkedő többnyire kerek alaprajzú magaslat, amely mind keletkezési korát, mind eredeti funkcióját tekintve rendkívül változatos lehet, viszont évszázadok (évezredek) óta szerves alkotórésze az adott tájnak. A Martfű város határában az alábbi ex-lege ismeretesek:

	Kunhalmok

	Papp László halma

Vágott halom

Zsófia halom


Nemzetközi természetvédelmi oltalom alatt állnak a nemzetközi egyezmények által védett területek, úgy mint a Natura 2000 besorolású területek. A Natura 2000 programon belüli különleges madárvédelmi- és kiemelt jelentőségű különleges természet megőrzési területeket is alkotnak. Martfűn az alábbi helyrajzi számú területek tartoznak Natura 2000 besorolás alá:
	Natura 2000 területek

	0120, 0121, 

0122/1, 0122/2, 0122/3,

0125, 0126, 0127, 

013/1, 013/2,014, 02, 024, 

03/1, 03/3, 03/4, 03/5


Természetvédelmi szempontok miatt problémát okozhat: 

· Magas a monokulturás szántóterületek aránya, ami a biológiai sokszínűség szempontjából rendkívül kedvezőtlen.
· Kevés az erdősávok aránya.
· A helyi védelmi rendeletek (helyi védett területek) hiányoznak.
2.2.  Település és épített környezet 

2.2.1.  Infrastruktúra

2.2.1.1.  Úthálózat
Martfű az Észak- alföldi turisztikai régióban, Jász-Nagykun-Szolnok megyében Szolnoktól 20 km-re délre, a Tisza partján helyezkedik el. A város lakó- és külterületén korábban a 442-es számú főközlekedési út haladt át. Az elkerülő út megépítésével a lakóterületen áthaladó út a 4633-as számú közlekedési út. Az elkerülő út megépítése során csökkent a lakóövezeten a forgalom, ennek következményeként csökken a zajszennyezése és közlekedésből eredő légszennyezése. A település közlekedés-földrajzi fekvése közepesnek mondható, mivel a település közigazgatási területén főútvonal nem halad keresztül.
A település belterületén lévő utak legalább 92%-a szilárd burkolatú, amely összesen kb. 30,3 km-t jelent. A településen kiépített kerékpárút található, amely felújításra szorul. Külterületen lévő nagy kerékpárforgalom indokolja, hogy a balesetmentes közlekedés érdekében külterületen is elkészüljön a két települést összekötő kerékpárút. 2003-ban elkészült a Szolnok- Martfű összekötő kerékpárút engedélyes terve. A kerékpárút megvalósítására pályázatot nyújtottak be, és nyertek meg a KÖZOP-3.2.0/B  konstrukcióban. A kivitelezés folyamatban van.
Tömegközlekedési eszközök:
· A településen halad át Szolnok – Szeged vasútvonal. 

· A környező községekbe, városba történő eljutást a helyközi autóbuszjárat biztosítja. A távolsági busz Szolnok–Kunszentmárton- Szeged, valamint Szolnok-Dunaföldvár irányába közlekedik.
· A vízi közlekedés (komp) időjárásnak megfelelően üzemel.
Az úthálózattal, közlekedéssel kapcsolatos problémák :
· a külterületi földúthálózat nem rendszeres karbantartása.
· A meglévő egyes útszakaszok, belterületi utak 1/3-a kátyús, felújításra szorul.
· A belterületen lévő kerékpárút állapotának javítása indokolt.

· Külterületen a kerékpárút kiépítése a nagy forgalom miatt indokolt.
2.2.2.  Köztisztaság, hulladékkezelés

A köztisztasággal, a települési szilárd hulladékkal kapcsolatos hulladékkezelési helyi közszolgáltatásokról, a szervezett köztisztasági közszolgáltatás kötelező igénybevételéről, valamint a közterületek tisztán tartásáról a Martfű Város Képviselő-testületének 20/2008.(11.28.) számú önkormányzati rendelete szabályoz. 
A keletkező települési hulladékot a Tiszazugi Regionális Hulladékkezelő Központ REMONDIS Kft. szállítja, és a szabályoknak megfelelően helyezi el. A hulladékok gyűjtése (80l és 120 l és 1100 l-es konténerek) és szállítása tömörítős kukás gépjárművel történik.
Problémát jelent, hogy a 2000- ben bezárásra került települési hulladéklerakón, még mindig találhatóak felületi hulladék borítások. A felhagyott és bezárt hulladéklerakó rekultivációját, jogszabályoknak megfelelő bezárást el kell végezni, a környezet megóvása érdekében.

A települési hulladékok hasznosítható komponenseinek szelektív gyűjtésére szolgáló hulladékgyűjtő szigetek vannak kihelyezve 1998 óta 3 helyen, majd 2003-tól pályázati pénzeszközből további 4 helyen, amelyek a település belterületén találhatóak.
Lomtalanítást a településen évente két alkalommal, tavasszal és ősszel szerveznek.
A település a KEOP-6.2.0/A számú pályázati konstrukcióban, a környezettudatos nevelés érdekében komposztáló edények vásárlására nyert támogatást. 2010 óta 220 család vállalta a házi komposztáló edények használatát, melynek eredményeként csökken a biológiai eredetű hulladék lerakás.
2.2.3.  Épített környezet

A települési környezet az ember által mesterségesen kialakított anyagi rendszer, amelynek alapvető funkciója, az ember mindennapi életéhez elengedhetetlen társadalmi szükségletek kielégítése.

Az épített környezetet az azt alkotó elemek és az általuk formált tér jellemzi. Az ezzel kapcsolatos fontosabb követelményeket az épített környezet alakításáról és védelméről szóló 1997. évi LXXVIII. törvény határozza meg. Ennek értelmében épített környezetnek minősül a környezettudatos építési munka eredményeként létrehozott, illetve elhatárolt épített (mesterséges) része, amely elsődlegesen az egyéni és a közösségi lét feltételeinek megteremtését szolgálja.
A településen található műemlék jellegű épületek, létesítményeket az alábbi táblázat foglalja össze: 
	Műemlék jellegű épületek és létesítmények

	Városháza,

Református templom

Katolikus templom

Szent István Szobor
Tisza szobor

Időkapu

1948-as emlékmű


Rendezett településkörnyezeti megjelenés, gondozott utcák jellemzik a települést. Összességében megfelelő a városkép.

A települési környezet állapotát jellemző tényezők:
· az épületek állapota, a települési infrastruktúra és a köztisztaság helyzete,

· az iparból és közlekedésből adódó légszennyezés,

· a közterületi zöld felületek állapot romlása.
A település lakosságának, a településre érkező vendégek, átutazók közérzetét alapvetően befolyásolja a település közterületeinek, utcáinak állapota, tisztasága, rendezettsége. 
Az épített környezet állapotával kapcsolatos főbb problémák:
· a lakóépületek energetikai problémái,
· a középületek energetikai problémái.
2.2.4.  Gazdasági-társadalmi, szociális helyzet bemutatása
Martfű demográfiai, szociális, gazdasági helyzetét az alábbi táblázat mutatja be:
	Lakónépesség száma
	6.940fő

	Lakosság roma népességének aránya
	-

	Dolgozók száma
	3.514 fő

	Munkanélküliek aránya
	9,8 %

	Nyugdíjban lévők száma
	2.162 fő

	Vállalkozások száma
	592


· Martfű állandó lakossága a XX. század első negyede óta, ha nem is nagy mértékben- de mégis folyamatosan csökken. A jelenlegi adatokat összehasonlítva a 2006-as KSH adatokkal (6997fő), elmondható, hogy a lakosság száma kis mértékben csökkent.
Továbbra is magas az elvándorlási arány, a korábbi adatokhoz képest. Ennek oka lehet, hogy a képzett motivált (munkaerőpiacon keresett) fiatalok jelentős része a fővárosba vagy a környező megyeszékhelyekre költözik.
· Szociális helyzet jelenlegi adtok alapján a lakónépesség 9,8 %-a részesül nyugdíjban vagy nyugdíjszerű ellátásban. A településen megközelítően 40% fölötti a munkanélküliség aránya. A fenti a táblázat adataiból kiolvasható, hogy a lakosság több mint 25%- a inaktív. 
A városban működik Gondoskodás Háza Kht. idősek otthona, ahol 17 fő gondozásra szoruló időskorú van jelenleg gondozásban.
Városban a szakorvosi ellátás csak magánrendelés formájában biztosított. Az ügyeleti betegellátás formája 2004 őszétől megváltozott. Az EMERGENCY SERVICE Kft.- mint ügyeleti feladatot ellátó – a térségben 10 orvos, 8 szakápoló és 3 gépkocsivezető közreműködésével látja el feladatát. Feladata ellátásához 2006-ban új gépkocsi, EKG készülék, lélegeztető ballon s egyéb életmentő felszerelés beszerzését valósította meg. 

· Martfű alapvetően ipari jellegű település. A rendszerváltásig Martfű életében minden tekintetben meghatározó szerepe volt a cipőgyárnak, még napjainkban is sok munkást foglalkoztatnak az utódcégek. Az 1980-ban elkészült növényolajgyár és az 1985-ben átadott sörgyár tovább bővítette Martfűn az ipari tevékenységek körét. Vállalkozások zöme iparral, mezőgazdasággal és kiskereskedelemmel foglalkozik.

2.2.5.  A lakosság tudatformálása

A helyi lakosság környezethez való viszonya nem csupán a társadalmi és családi háttér függvénye, de befolyásolja a közösségi lét, illetve a települési és megyei önkormányzat környezeti stratégiája. Érdemes tehát részletesen megvizsgálni a lakossági véleményeket, illetve a társadalmi kezdeményezések célját és folyamatát. Ezzel képet kaphatunk arról, hogyan érdemes egy adott közösségben tájékoztató-tudatformáló stratégiánkat alakítani. Ebbe nem csupán a gyerek- és fiatalkori nevelés tartozik bele, hanem a közvetett, felnőttekre ható tudatformáló tevékenység is. Ez utóbbinak része a környezetvédelem területén kifejtett civil aktivitás indirekt hatása is. Az átalakuló igényekre válaszképpen fontossá vált, hogy nemcsak az egyén vagy a család szintjén, hanem a társadalom magasabb szintjein is megfogalmazódjon a mindennapi, rövid és hosszútávon tapasztalható környezeti gondokra való odafigyelés gondolata. Erre nem csupán környezetvédelmi szabályok, intézkedések bevezetésével van szükség, hanem folyamatos, tudatos szemléletformáló tevékenységgel is. 

A településen működnek különböző civil szervezetek, amelyeknek elsődleges célja a környezettudatosság terjesztése a lakosság körében. Ilyen civil szervezetek közé tartozik a: 

· Martfűi Városszépítő Egyesület
· Martfűi Környezetvédő és Városszépítő Egyesület
· Kárpát-medencei Magyarság Baráti Kör Egyesület.
A település vezetősége kiemelt figyelmet szentel a környezeti nevelés hatékonyságának növelésére. Az óvodák és iskolák pedagógiai programjának fontos eleme a környezeti nevelés. A középiskolában folyó tudatos nevelő munka eredményeként, a Damjanich János Szakképző Iskola Gimnázium és Kollégium 2007-ben Ökoiskola címet nyert. De nemcsak a gyermekek estében, hanem a lakosság környezeti tudatosság formálására különböző akciókat szervez az önkormányzat a civil szervezetek közreműködésével, mint például: várostakarítási akciók, faültetések, parlagfű irtási akciók, a lakosságnál keletkező veszélyes hulladékok begyűjtése stb. 
3.  Fenntarthatósági tervek és célok 

3.1.  A települési környezet tisztasága

A közvetlen települési környezet képezi az ember mindennapi életterét. A települési közterületek (utak, járdák, parkok állapota) rendezettsége, tisztasága, a megfelelő növényzet – elsősorban őshonos, tájba illő fafajok felhasználásával - nagymértékben javíthatja az ott élők közérzetét. A tisztaság és a növényzet számottevően növeli az ingatlanok értékét is. 

Szerepe van a káros környezeti hatások, a porterhelés a gáz állapotú szennyező anyagok és a zaj csökkentésében. Kevesebb környezeti stressz hatást eredményező, jobb környezeti állapotjellemzőkkel rendelkező települési környezet kialakítása és fenntartása a cél.
Feladat:

· A belterületi ingatlanok (közterületek) tisztántartásának rendjét az önkormányzati rendeletben foglaltaknak megfelelően, felügyelni és fenntartani kell.
· A településen kihelyezett szelektív hulladékgyűjtők folyamatos fenntartásáról gondoskodni kell. 

· A felhagyott, bezárt települési szilárd hulladéklerakó rekultivációja.

3.1.1. Zaj- és rezgés elleni védelem

Zajvédelmi jogszabályi háttér, követelmények, települési zajforrások: 
A megengedett zaj- és rezgésterhelési határértékeket a 284/2007. (X. 29.) Korm. rendelet „a környezeti zaj és rezgés elleni védelem egyes szabályairól” és a 27/2008. (XII. 3.) KvVM-EüM „a környezeti zaj- és rezgésterhelési határértékek megállapításáról” szóló rendeletek határozzák meg. A település belterületének besorolása egységesen " Laza beépítésű lakó- és intézményterület.", melyre az ipari és szolgáltató létesítményekből származó zajterhelés megengedett mértéke:
· nappal (06-22 óra között): 50 dB(A)

· éjjel (22-06 óra között): 40 dB(A)
Közlekedési eredetű zajterhelés megengedett mértéke az összekötő utak és települési utak menti (csak új létesítményekre, vagy megváltozott terület-felhasználás esetére kötelező érvényű) területekre:
· nappal (06-22 óra között): 60 dB(A)

· éjjel (22-06 óra között): 50 dB(A)

A lakosságot érő zajterhelés csoportosítása, osztályozása több módon lehetséges. Vizsgálható a zajkeletkezés helye, oka, a zajforrás típusa, jellege, a behatás ideje, stb. szerint. A környezetből származó zajterhelés eredete szerint lehet:
· ipari-, mezőgazdasági-, építési,
· szórakozó hely,

· közlekedési,

· háztartási tevékenység
A településen építkezésből, bontásból származó zaj nincs. Háztartási tevékenységből nem származik meghatározó zaj. 

A településen működő ipari üzemek, vállalkozások rendelkeznek zajkibocsátási határértékkel. Az ipari üzemek közvetlen környezetében nincs védendő lakóépület, zajkibocsátási határérték túllépése az elmúlt 8 évben nem történt.

A szórakozásból származó zaj meghatározó forrása a vendéglátó egységek működéséből származhat, panasz ezekkel kapcsolatban sem érkezett, a meghatározott határértéket nem lépték túl. 
A működő kereskedelmi egységekben jelentkező zaj minimális, nem meghatározó.
Zaj szempontjából a város közlekedési forgalma közepes, nem meghatározó, határértéket nem haladja meg. Tömegközlekedés szempontjából az napszaktól függően fél- óránkénti busz és vonat forgalom a jellemző.
A lakosság egészségvédelme, a településen pihenést, kikapcsolódást kereső vendégek nyugalma érdekében a környezeti zajok, jelenlegi mértékének szinten tartása a cél. 
Zaj és rezgésvédelem érdekében fontos tennivalók:

· Önkormányzati zaj- és rezgésvédelmi rendelet megalkotása szükséges.
· Zaj- és rezgés elleni védelem bármely zajt kibocsátó létesítmény csak abban az esetben üzemeltethető, vagy építhető, illetve bármely tevékenység csak abban az esetben folytatható, ha az általa kibocsátott zaj mértéke a környezetben a vonatkozó rendelet szerinti határértéket nem haladja meg.

· Zajkibocsátással járó tevékenység (üzemlétesítés, felújítás, üzembe helyezés, építés) megkezdése előtt a területileg illetékes felügyelőségtől zajkibocsátási (emissziós) határérték megállapítását kell kérni és annak betartásáról gondoskodni kell.

· A közút zajcsökkentése passzív zajvédelmi intézkedésekkel érhető el (növénytelepítés, az út felöli védendő épületek nyílászáróinak zajvédő üvegezése).

3.1.2. Levegőtisztaság védelem

Az utóbbi két évszázadban a földön a levegő összetétele jelentősen megváltozott, ugyanis egyes légköri nyomgázok és aeroszol részecskék légköri mennyisége világszerte rohamosan emelkedik. Az emberiség létfeltételeit is veszélyeztető következmények elkerülése csak nemzetközi összefogással lehetséges, amelyben Magyarországnak és a településnek is az arányos felelősség elve alapján kell szerepet vállalnia.

Az éghajlatváltozás kockázatát csak az üvegházhatású gázok kibocsátásának csökkentésével lehetséges megelőzni. E gázok kibocsátása az energiatermelés, a közlekedés, egyes ipari tevékenységek és az intenzív mezőgazdasági termelés rovására írható, így a légkör védelme végső soron a nemzetgazdaságokat átszövő energetikai, közlekedési infrastruktúra, illetve a termelési-termesztési rendszerek fenntarthatóbb fejlesztését jelenti. (a település levegőtisztaság vizsgálatának bemutatását lásd a 2.1.1 fejezetben)
Martfű gazdasági életében az ipar elsődlegesen meghatározó szerepet tölt be. Ipari üzemek kéményei által kibocsátott füst és por nagy távolságokra elér. Szennyezi a levegőt, a Föld légkörét, leülepszik a vizekbe és a talaj felületére kerül. A kibocsátott széndioxid az üvegházhatáshoz járul hozzá és a globális felmelegedéshez.

Legfontosabb cél a jó levegőminőség fenntartása a településen. A levegőtisztaság védelme érdekében feladatok a következők:
· ipari tevékenységet folytató üzemek tevékenysége során, be kell tartani a levegőtisztaság védelméről szóló rendeletben előírt kibocsátási határértéket,
· a belterületi állattartást 22/2004.(IX.17.) számú önkormányzati rendelet szabályozza. Az állattartás miatti szaghatások követelményeire való felhívás, 
· a település belterületén lévő rendszeresen kezelt zöldfelület, park, virágágyás talaja megfelelő morzsás szerkezetű, de szerves anyagpótlásuk a változékony időjárás miatt folyamatosan szükséges,
· a zöldfelületek kitaposott növényzetének pótlása, 

· a növényzet nélküli területek gyepesítése, a burkolt úttest és járdák mellé zöldfelület további telepítése. Az ingatlantulajdonosok, használók bevonása a kötelezettségeikre vonatkozó előírások érvényesítésével,
· a pollenszennyezés mértékének csökkentése érdekében a kezelt zöldfelületeken a kaszálást a virágzás előtt minden esetben el kell végezni. A közterületek fásítása és a fafajta váltás során az allergiát okozó fafajok (nyárfa, nyírfa, platán) telepítését kerülni kell,
· a települési zöldfelületek mennyiségét és minőségi állapotát továbbra is fenn kell tartani és lehetőség szerint fejleszteni,
· megújuló energiaforrásokra való áttérés ösztönzése,
3.2. Ivóvízellátás

A víz alapvető, pótolhatatlan lételeme minden élőlénynek. Az érintetlen vagy természetközeli állapotú tiszta felszíni vizek a biodiverzitás megőrzése szempontjából kiemelt jelentőségűek. A víz természeti erőforrásként is értékes. A felszíni és felszínalatti vizeket megannyi gazdasági tevékenységhez használják fel: turizmus, mezőgazdaság, ipar, bányászat és nem utolsósorban természetesen ezek az ivóvíz legfőbb forrásai. 

Ivóvízellátással kapcsolatos problémák, feladatok:
Ivóvízbázis védelme, a vízminőség javítása, a fenntartható vízkészlet-gazdálkodás megteremtése a település kiemelten fontos feladata. 

Martfűn az ivóvízhálózatba bekötött lakások száma 2807 db. A települési ivóvízhálózatban szolgáltatott víz saját kútból származik. Az ivóvíz minőségi vizsgálatai kimutatták, hogy az ivóvíz NH4 tartalma a megengedett határértéket meghaladta. 
Az ivóvíz minőség javítás érdekében Martfű Város Önkormányzata gesztorként részt vesz az Észak- Alföldi Ivóvízminőség-javító Programban. A programon belüli cél a csővezetékek, és tolózárak rekonstrukciója.
3.3. Energiagazdálkodás
Világszerte erős törekvés mutatkozik a megújuló energiaforrások hasznosítására, egyrészt a fosszilis energiahordozók felváltása, másrészt a környezeti kockázat csökkentése, harmadrészt pedig az energiaimport függőség csökkentése érdekében. A megújuló energiaforrások alkalmazása, a terület- és gazdaságfejlesztés kiemelkedő fontosságú területe gazdasági, szociális és környezeti szempontból egyaránt. A hagyományos fosszilis energiahordozók (kőszén, kőolaj, földgáz) ára egyre inkább emelkedik és utóbbiak esetében a készletek kimerüléséhez közeledve hosszabb távon még erőteljesebben fog emelkedni, amivel a lakosság jelentős része képtelen lesz lépést tartani. Másrészt, a kőolaj és gázárak növekedése nyomást fog gyakorolni a kőszén felhasználás növelése irányában, amely a már ismert környezetvédelmi problémák (savas eső, pernye, stb.) ismételt súlyosbodásához vezet, amennyiben megfelelő alternatív energiaforrások fejlesztése nem történik meg. Az elkövetkező 1-2 évtized átmeneti állapotnak tekintendő, amikor a hagyományos energiahordozók közül a legkisebb szennyezést okozó földgáz használatát célszerű növelni.

A térségben nem jellemző a villamos energiatermelésben a megújuló energiaforrások alkalmazása, a kistérség szinte teljes mértékben energiaimport függő (a térség területén nincs erőmű), az áramszolgáltatást az E-.ON Zrt. biztosítja. 
Az Önkormányzat és a Tisza Joule Kft. között szerződés jött létre, hogy az Önkormányzat tulajdonába tartozó intézmények energia veszteség feltárási vizsgálatait elvégezze. A vizsgálat célja volt, az energia megtakarítási lehetőségek feltárása, kimutatása, javaslat az energia veszteség megszüntetésére. A megtakarítások elérése műszaki- gazdasági feltételeinek megfogalmazása, rövid, közép és hosszú távú fejlesztési lehetőségek meghatározása. 
Fontos megemlíteni, követendő példaként, hogy a Damjanich János Általános Iskola Gimnázium Szakképző Iskola és Kollégium intézményében a fűtési rendszer elosztó vezetékének szétválasztása következtében a kialakításra került fűtőköröket egymástól függetlenül lehet üzemeltetni, ezáltal a földgáz felhasználás csökkent. Továbbá a szállóban és a művelődési házban is elkészült az ún. „hulladék” termálvíz hasznosítás. A gáz kazánok előtti hőcserélők beépítésével a gázkazánba érkező víz előmelegítése termálvíz felhasználásával történik, amely a földgáz felhasználását csökkenti. 
A település Önkormányzatának céljai és feladatai közé tartozik, az energiacsökkentő fejlesztések alkalmazása a településen, mint például:

· A szilárd és folyékony tüzelőanyag felhasználásának visszaszorítása. A település közintézményeink energiatakarékos átalakítását (pl.: nyílászárók cseréje), illetve intézményeiben a megújuló energiával (biomassza brikett vagy pellet, napenergia) való fűtés illetve energia alkalmazása. 
· A pazarló, a környezetre nézve ártalmas energiahasználat visszaszorítása.
· A közvilágítás céljából működtetett hálózat rekonstrukciójakor vagy új hálózatok kiépítésekor, a hagyományos izzók, lámpák lecserélésekor törekedni kell az energiatakarékos nátrium lámpák és kompakt fénycsövek alkalmazására, illetve ezzel egyidejűleg a lámpatestek egységesítésére. 

· Fenntartható fejlődés szempontjából nélkülözhetetlen az alternatív energiaforrások előtérbe kerülése a hagyományos energiahordozókkal szemben. Az alternatív energiák közül elsősorban a geotermikus energia, ezen belül is a termálvíz jöhet szóba. Továbbá a mezőgazdaságból származó biomassza, illetve a hulladék kezelés során hasznosítható biogáz energia nyerés céljából. 

· Energiahatékonysággal, megújuló, alternatív energiaforrások alkalmazásával összefüggő ismeretek népszerűsítése, terjesztése, az iskolai oktatásba történő beillesztése, kampányok, tanfolyamok szervezése, kiadványok szerkesztése.

3.4. Zöldterület-gazdálkodás

Az épített környezet, azaz a település védelme, fenntarthatóvá, élhetőbbé tétele természetvédelmi, tájvédelmi, környezet egészségügyi és nem utolsósorban érzelmi-hangulati, mentális kérdés. Természetvédelmi kérdés abban a tekintetben, hogy hogyan illeszkedik az ökoszisztémába, mekkora térrészt foglal el és mekkorát használ fel. Tájvédelmi, tájesztétikai kérdés, hogy beleilleszkedik-e a tájszerkezetbe, vagy inkább további megbontását, feldarabolódását okozza. A település szerkezete, zöldfelület-rendszere, arculata nagyban meghatározza a lakosság hangulatát, egészségét, azaz döntően befolyásolja az életminőséget. 

A település zöldfelületi hányadának kedveznek a belterületen található nagy telkek területei. A település szempontjából ökológiailag kedvező, hogy belterülete a Tisza folyóhoz közel fekszik. A településen a közterületi zöldfelületek fenntartója Martfű Város Önkormányzatának Településellátó Szervezet. Martfű zöldfelületei rendezettek, azonban a folyamatos zöldfelület fenntartása és lehetőségek szerinti fejlesztése szükséges. 

Az utak menti fasorok állapota közepes, de a folyamatos pótlás és fejlesztés ez esetben is elengedhetetlen.
A településen 3 db EU – normáknak megfelelő játszótér található.

Kevesebb környezeti stressz hatást eredményező, jobb környezeti állapotjellemzőkkel rendelkező települési környezet kialakítása és fenntartása érdekében fontos feladatok, teendők:
· A településen a zöldfelület fenntartása, fásítás.
· A közterületek gondozása (szervezett közmunka programok).
· Kertek, más ingatlanok tulajdonosainak kötelezése a gyommentesítésre.

· A zöldfelület fejlesztésében fokozott hangsúllyal szerepelnek a települési kis terek, amelyek potenciálisan a településképre jellemző, csendes pihenőparkok kialakítását, fejlesztését teszik lehetővé.

· Magánházak előtti terület gyepesítése és védelme, szabályozni az ok nélküli gyep kiirtást. 

3.5. Természeti és építészeti értékek védelme

A helyi védettség alatt álló természeti értékek védelme, a műemlékek, régészeti lelőhelyek, a településszerkezet és a településkép védelme. Ezek állagmegóvásán túl törekedni kell a védett értékek körének bővítésére. (A település természeti és építészeti értékeinek bemutatását lásd a 2.1.5 és a 2.2.3 fejezetekben)
Fontos cél a helyi jelentőségű védendő értékek állagának megóvása, társadalmi elismertségük növelése; a természetvédelem igényeinek szem előtt tartása.

Martfű település nem rendelkeznek épített és természeti környezet értékeinek helyi védelmére vonatkozó rendelettel, melynek megalkotása szükséges a helyi értékek megóvása érdekében. Egyre nehezebben kezelhető problémát jelent az épített környezet jó műszaki állapotának megtartása. Saját forrásból nem tudja a település az (műemlék jellegű) épületek állapotmegóvását elvégezni, az erre irányuló lehetséges pályázati források kihasználása szükséges. 

Ezzel kapcsolatos feladatok:
· A helyi értékek állagának megóvása, fenntartása.
· Az értékek állapotának és a változásoknak nyomon követésére együttműködés kialakítása a természetvédelemben érdekelt/érintett szervezetekkel.

3.6. Helyi közlekedésszervezés

Az EU új közlekedésfejlesztési irányelve kimondja, hogy át kell gondolni a közlekedési infrastruktúrák rendszerét, és törekedni kell a meglévő hálózatokon, a meglévő feltételek javításával, környezetkímélő módon megoldani a gazdaság szállítási, és személyforgalmi igényét. Az utak vonatkozásában a szélességnél figyelembe kell venni a távlati közművesítést (vízvezeték, földkábel) a csapadékvíz-elvezetést.

Közúti közlekedéssel kapcsolatos bemutatást, illetve azzal kapcsolatos problémákat a 2.2.1.1 fejezet mutatja be. 
A helyi közlekedés javításához szükséges feladatok:

· Meglévő útszakaszok, belterületi utak korszerűsítése, biztonságossá tétele és karbantartása.

· A biztonságos gyalogosközlekedés elősegítése (járdák, gyalogátkelőhelyek létesítése).

· A közlekedés környezeti hatásait (zaj, por) mérséklő növényzet telepítése.

· A település úthálózatának pénzügyi lehetőségek függvényében történő felújítása. 
· A külterületi földúthálózat rendszeres karbantartása.
· Az utak melletti árkok karbantartása, a csapadékvizek befogadásának biztosítása végett. 

3.7. Az épített környezet védelme

A település szerkezete, zöldfelület-rendszere, arculata nagyban meghatározza a lakosság hangulatát, egészségét, azaz döntően befolyásolja az életminőséget. A település épített világa, az épületek, utak, műszaki létesítmények rendszere biztosítja a település működőképességét, az egyes települési funkciók közti szükséges kapcsolatokat. 

Az épített környezetet az azt alkotó elemek és az általuk formált tér jellemzi. Az ezzel kapcsolatos fontosabb követelményeket az épített környezet alakításáról és védelméről szóló 1997. évi LXXVIII. törvény határozza meg. Ennek értelmében épített környezetnek minősül a környezet tudatos építési munka eredményeként létrehozott, illetve elhatárolt épített (mesterséges) része, amely elsődlegesen az egyéni és a közösségi lét feltételeinek megteremtését szolgálja. (A település épített környezetének bemutatását lásd a 2.2.3. fejezetben)
A településkép harmóniájának, illetve műemlék jellegű épületeinek fokozott védelme fontos célja a településnek.

Kitűzött feladatok az épített környezet védelme érdekében:

· Az önkormányzat tájékoztatást nyújt a magántulajdonú lakások energia megtakarításra irányuló pályázati lehetőségekről. 
· A közcélú létesítmények tekintetében az energia megtakarításra irányuló pályázati források kihasználása.
· Városközpont felújítása.
4.  A célok eléréséhez szükséges intézkedési program

4.1. Szervezéssel, intézkedéssel megoldható feladatok

1. A közterületen esetlegesen tárolt építési-bontási anyagokat takarással kell ellátni a porszóródás megakadályozása érdekében.

2. Figyelemmel kell kísérni, hogy az állattartó gazdaságok a környezetvédelem szempontjából megfelelően kezelik a termelés során keletkezett mellékanyagok elhelyezését, hasznosítását. Továbbá a belterületi állattartás jogszabályi előírásainak betartását fokozottan kell ellenőrizni.

3. A közcélú létesítmények és környezetük fenntartására és kulturált kialakítására programot kell kidolgozni, és megvalósítani. Jogszabályi előírások betartásának vizsgálata.
4. El kell készíteni a helyi védelemre a természeti értékeink állapot-felvételét, ennek alapján ki kell munkálni a területek kezelési és fenntartási szabályait.

5. A településre jellemző, még fennmaradt táji értékek védelmét, a településrendezési tervben érvényesíteni kell.

6. Tájékoztatni kell a lakosságot a hulladék típusok szabályos elhelyezéséről.
7. A környezetvédelmi ismeretek terjesztése érdekében az iskolai képzés segítésére ismeretterjesztő kiadvány készítése az általános iskola számára. Szakmai segítség biztosítása az oktatók részére. Jeles környezetvédelmi akciók keretében szervezett iskolai programok támogatása. A környezettudatos szemlélet, életmód fejlesztése.

8. A helyi médiában induljon rendszeres környezeti tudatot erősítő, a helyi környezeti értékeket bemutató és megóvásuk módjairól tájékoztató sorozat.

9. Civil szervezetek bevonása a társadalmi egyeztetésekbe, döntési folyamatokba.

10. A jelenleginél több Lomtalanítási akciók szervezése a lakosság számára.
4.2. Településüzemeltetési feladatok

1. A belterületén lévő számos, rendszeresen kezelt zöldfelület, virágágyás talajának felújítása, szerves anyag pótlása.
2. Szilárd burkolatú utak, terek, parkolók rendszere takarítása, locsolása, az útszegély melletti földanyag eseti eltávolítása a porszennyezés csökkentése érdekében.

3. A településen a csapadékvíz elvezető árkok karbantartásáról és tisztításáról folyamatosan gondoskodni kell. A kiépítetlen területeken belvízelvezető rendszer kialakítása.
4. Az eltömedékelt artézi kutak újra megnyitása. 
5. A pollenszennyezés mértékének csökkentése érdekében a kezelt zöldfelületeken a kaszálást a növényzet virágzása előtt minden esetben el kell végezni. A közterületek fásítása során légszennyezés szempontjából kerülni kell a kedvezőtlen hatású fafajok telepítését (közmunkaprogramokon keresztül).

6. A kihelyezett szelektív hulladékgyűjtő edényzet további biztosítása, bővítése.

7. Az illegális szemétlerakó-, és szennyező anyag ürítési helyek felszámolása, a tevékenység tiltásának táblával jelölése. 

8. A termékdíjas hulladékok teljes körére kiterjedő szelektív hulladékgyűjtési rendszer kidolgozása és megvalósítása.

9. A játszóterek jelenlegi állapotának folyamatos fenntartása.
10. A zöldfelületek kitaposott növényzetét pótolni kell és az eredeti funkcióját helyreállítani. 
4.3. Beruházási és fejlesztési forrásokat igénylő feladatok

1. Települési és intézményi szinten az alternatív energiaforrások felhasználási lehetőségeinek bővítése, bevezetése. Ennek érdekében projekt kidolgozása, pályázati források feltérképezése.

2. A településen vannak törekvések további iparterületek kijelölésével kapcsolatban, amely befektetők számára vonzó lehet. Ezáltal a település tervezett gazdasági fellendülése révén a munkahelyteremtések mellett a lakónépesség helyben tartását, esetleg lassú növekedését és jólétét biztosítaná.

3. Az idegenforgalomra, termálturizmusra szerveződő kereskedelmi – gazdasági szolgáltatás tovább erősítése, továbbá a mezőgazdasági termelés helyben történő feldolgozásához kapcsolódó ipar létesítése. 
4. Önkormányzati utak, járdák minőségének javítása.

5. Új szennyvíztisztító telep építése.
4.4. Nagyberuházások megvalósítását igénylő feladatok

1. Az ivóvíz minőségének javítására az Észak- Alföldi Ivóvízminőség-javító program megvalósítása, illetve abban való részvétel gesztor önkormányzatként. KEOP - 1.2.0.
2. A 18 települést érintő hulladéklerakó rekultivációs programban való részvétel, a program sikeres lebonyolítása. KEOP - 7.2.3.0.
3. KÖZOP-3.2.0./B „Szolnok-Martfű közötti kerékpárút Rákóczifalva- Rákócziújfalu-Martfű közötti szakaszainak magvalósítása„ című támogatásban részesített projekt, sikeres lebonyolítása.
Martfű Város Önkormányzatának Képviselő - testülete ………………………. számú határozatával elfogadta a városra vonatkozó helyi Környezeti Fenntarthatósági Tervet.

